কবে শুরু হচ্ছে ISL? খেলবে ইস্টবেঙ্গল, মোহনবাগান? দেখুন বড় খবর

ওয়েব ডেস্ক: দীর্ঘ অনিশ্চয়তার অবসান। আগামী ১৪ ফেব্রুয়ারি থেকে মাঠে গড়াবে ইন্ডিয়ান সুপার লিগের (ISL) বল। মঙ্গলবার একথা জানিয়ে দিলেন কেন্দ্রীয় ক্রীড়ামন্ত্রী মনসুখ মান্ডব্য (Mansukh Mandaviya)। তিনি জানান, দেশের শীর্ষ ফুটবল প্রতিযোগিতায় এবার সব মিলিয়ে ১৪টি ক্লাবই খেলবে। বাণিজ্যিক অংশীদার না থাকায় গত কয়েক সপ্তাহ ধরে আইএসএল-এর ভবিষ্যৎ নিয়ে যে প্রশ্ন উঠেছিল, তার অবসান ঘটল অল ইন্ডিয়া ফুটবল ফেডারেশন (AIFF) এবং ক্লাব প্রতিনিধিদের উচ্চপর্যায়ের বৈঠকের পরই।

মঙ্গলবার এআইএফএফ-এর সভাপতি কল্যাণ চৌবের (Kalyan Chaubey) উপস্থিতিতে আয়োজিত এই বৈঠক শেষে ক্রীড়ামন্ত্রী সাংবাদিকদের বলেন, “আইএসএল নিয়ে অনেক জল্পনা ছিল। কিন্তু আজ সরকার, ফুটবল ফেডারেশন এবং ১৪টি ক্লাবের সঙ্গে বৈঠকের পর সিদ্ধান্ত নেওয়া হয়েছে যে ১৪ ফেব্রুয়ারি থেকে আইএসএল শুরু হবে। এতে সব ক্লাবই অংশ নেবে।” তিনি স্পষ্ট করে জানান, চিরপ্রতিদ্বন্দ্বী মোহনবাগান (Mohun Bagan) ও ইস্টবেঙ্গলও (East Bengal) এবারের লিগে খেলবে।

আরও পড়ুন: বাংলার বিরুদ্ধে ডবল সেঞ্চুরি হাঁকিয়ে ইতিহাস! কে এই অমন রাও?

আইএসএলে মোট ৯১টি ম্যাচ হবে হোম ও অ্যাওয়ে ভিত্তিতে। যদিও ম্যাচ সূচি ও লজিস্টিক পরিকল্পনা এখনও চূড়ান্ত পর্যায়ে রয়েছে। এবারের আইএসএলে অংশগ্রহণ করছে ১৪টি ক্লাব হল – মোহনবাগান, ইস্টবেঙ্গল, মোহামেডান স্পোর্টিং, কেরল ব্লাস্টার্স, এফসি গোয়া, মুম্বই সিটি এফসি, চেন্নাইয়িন এফসি, এসসি দিল্লি, বেঙ্গালুরু এফসি, নর্থইস্ট ইউনাইটেড এফসি, জামশেদপুর এফসি, ওড়িশা এফসি এবং ইন্টার কাশি।

VIDEO | Delhi: Union Sports Minister Mansukh L Mandaviya says, “The ISL is set to return for the 2025–26 season from February 14.”

(Full video available on PTI Videos – https://t.co/n147TvrpG7 pic.twitter.com/ozJqwzY6Pz

— Press Trust of India (@PTI_News) January 6, 2026

জানা গিয়েছে, নির্বিঘ্নে আইএসএল আয়োজনের জন্য ২৫ কোটি টাকার একটি কেন্দ্রীয় তহবিল গঠন করা হয়েছে। এই তহবিলের ১০ শতাংশ দেবে এআইএফএফ, ৩০ শতাংশ দেওয়ার কথা ছিল বাণিজ্যিক অংশীদারের, কিন্তু আপাতত কেউ না থাকায় সেই অংশটিও এআইএফএফ বহন করবে। সব মিলিয়ে যতদিন না পর্যন্ত নতুন বাণিজ্যিক অংশীদার পাওয়া যাচ্ছে, ততদিন আইএসএলের জন্য ১৪ কোটি টাকা এবং আই-লিগের জন্য প্রায় ৩.২ কোটি টাকা দেবে এআইএফএফ।