নেই হেড কোচই, সুপার কাপকে গুরুত্ব দিচ্ছে না মোহনবাগান!

ওয়েব ডেস্ক: এ মরসুমে দ্বি-মুকুট জিতেছে মোহনবাগান সুপার জায়ান্ট (Mohun Bagan SG)। পরের মরসুমেও আইএসএল লিগ শিল্ড (League Shield) এবং কাপ (ISL Cup) জেতার লক্ষ্য তো থাকবেই, সঙ্গে আরও এক লক্ষ্য এএফসি চ্যাম্পিয়ন্স লিগ ২ (AFC Champions League 2)। এদিকে রবিবার (২০ এপ্রিল) থেকে শুরু সুপার কাপ। কিন্তু এই টুর্নামেন্টকে সেভাবে গুরুত্ব দিচ্ছে না সবুজ-মেরুন শিবির। সুপার কাপে প্রথম দলের বেশিরভাগ খেলোয়াড় থাকছেন না, এমনকী থাকছেন না হেড কোচ হোসে মোলিনাও (Jose Molina)।

সুপার কাপের প্রস্তুতি শুরু করে দিয়েছে বাগান। তবে কোচ হিসেবে এই টুর্নামেন্টে ডাগ আউটে থাকবেন সহকারী কোচ বাস্তব রায়। রিলায়ান্স ইউথ ডেভেলপমেন্ট টুর্নামেন্ট জেতা বাগানের ছোটদের দলের কোচ ডেগি কার্ডোজোও থাকবেন, তিনি দলের সঙ্গে যোগ দেবেন সোমবার।

আরও পড়ুন: ৯ গোলের থ্রিলার ম্যাচ! রুদ্ধশ্বাস জয় ম্যান ইউয়ের

সুপার কাপে বাগানের একমাত্র বিদেশি নুনো রেইস (Nuno Reis)। দলের সব বিদেশিই দেশে ফিরে গিয়েছেন। তাই জেমি ম্যাকলারেন,‌ জেসন কামিন্স, দিমিত্রি পেত্রাতোস, গ্রেগ স্টুয়ার্টরা থাকছেন না। নেই টম অ্যালড্রেড এবং অ্যালবার্তো রডরিগেজ‌‌। ভারতীয়দের মধ্যেও সবাই থাকছেন না। খেলবেন আশিক কুরুনিয়ন, সাহাল আব্দুল সামাদ, দীপক টাংরি, দীপেন্দু বিশ্বাস, অভিষেক সূর্যবংশী, সুহেল ভাট। অর্থাৎ যারা আইএসএলে কম সুযোগ পেয়েছেন তাঁরা আছেন। বাকি সব ডেভেলপমেন্ট লিগের ফুটবলার, বোঝাই যাচ্ছে সুপার কাপে জুনিয়রদের সুযোগ দেওয়াই লক্ষ্য।

রবিবার কেরল ব্লাস্টার্স বনাম ইস্টবেঙ্গল ম্যাচ দিয়ে সুপার কাপের উদ্বোধন। দ্বিতীয় ম্যাচে চার্চিল ব্রাদার্সের বিরুদ্ধে নামার কথা ছিল মোহনবাগানের। কিন্তু চার্চিল ব্রাদার্স টুর্নামেন্ট থেকে নাম প্রত্যাহার করে নেওয়ায় সরাসরি পরের রাউন্ডে চলে গিয়েছে মেরিনাররা। ২৬ এপ্রিল ইস্টবেঙ্গল-কেরল ব্লাস্টার্স ম্যাচের বিজয়ী দলের মুখোমুখি হবে তারা।